Niġerjan ieħor mixli bi "frodi romantiku" Raġel ta' 36 sena min-Niġerja li jgħix is-Swieqi baqa' miżmum taħt arrest wara li kien mixli bi "frodi romantiku". Tabi Ovi huwa s-sitt persuna li l-Pulizija ressqet wara li allegatament iffrodaw mara madwar €58,000 wara li emmnet li kienet f'relazzjoni ma' suldat Amerikan fl-Afghanistan u bagħtitlu l-flus biex tgħinu. Ovi kien mixli quddiem il-Maġistrat Caroline Farrugia Frendo b'ħasil ta' flus u għalkemm wieġeb mhux ħati l-Avukat Rachel Tua, li qed tidher għalih, ma talbitx il-ħelsien mill-arrest. F'dan il-każ il-prosekuzzjoni qed titmexxa mill-Avukati Abigail Caruana Vella, Sean Xerri de Caro u Karl Muscat mill-Uffiċċju tal-Avukat Ġenerali u l-Ispetturi Sarah Zerafa u Clare Borg. Il-ħames persuni l-oħra li tressqu dwar dan il-każ huma erba' Niġerjani u Maltija fosthom il-plejer tal-futbol Sunday Eboh. In-Niġerjani l-oħra huma Collins Eguavoen, Marvis Iyeke u Tony Ogbonna mentri l-Maltija hija Alexandra Pace.